เกษตรแพร่ ขยายตลาดกาแฟและหม้อห้อมแพร่ จัดงาน “แพร่ กาแฟดี วิถีห้อม” 2564
นายประภาส สานอูป เกษตรจังหวัดแพร่ เปิดเผยว่า สำนักงานเกษตรจังหวัดแพร่ จัดงานวันกาแฟและหม้อห้อมแพร่ ปี 2564 Phrae Coffee &amp; Indigo Craft Fair ภายใต้โครงการส่งเสริมและสร้างมูลค่าเพิ่มสินค้าเกษตรปลอดภัยและเกษตรอินทรีย์จังหวัดแพร่ และโครงการพัฒนาและต่อยอดภูมิปัญญาการผลิตผลิตภัณฑ์ผ้าจังหวัดแพร่ ซึ่งเป็นการบูรณาการโครงการร่วมกันในแนวคิด “แพร่ กาแฟดี วิถีห้อม” เพื่อสร้างเครือข่ายด้านการตลาด ด้วยการเพิ่มช่องทางการตลาด รวมทั้งมีการประชาสัมพันธ์กาแฟและห้อมแพร่ จากแหล่งเพาะปลูกและแหล่งรวบรวมผลผลิตที่สำคัญในของจังหวัดแพร่ อีกทั้งเป็นการสนับสนุนและเพิ่มศักยภาพการผลิตกาแฟและห้อมของเกษตรกรให้สามารถแข่งขันได้ทั้งภายในประเทศและต่างประเทศ สามารถพัฒนาและยกระดับคุณภาพกาแฟและห้อมในจังหวัดแพร่ให้ตรงกับความต้องการของตลาด ผู้ประกอบการ อันจะเป็นการสร้างรายได้ให้แก่เกษตรกรภายในงานวันกาแฟและหม้อห้อมแพร่ 2564 ประกอบไปด้วย กิจกรรมการแสดงและจำหน่ายสินค้ากาแฟแพร่ สินค้าเกษตรปลอดภัยของจังหวัดแพร่ และการจำหน่ายผลิตภัณฑ์หม้อห้อมแพร่ จำนวน 45 บูธ รวมถึงการจัดนิทรรศการเกี่ยวกับกาแฟ และนิทรรศการผ้าหม้อห้อมแพร่ การ Cupping Coffee การเจรจาธุรกิจ (Business Matching) การเดินแบบแฟชั่นผ้าหม้อห้อมแพร่ การทำ Latte Art และกิจกรรมอื่นๆ ณ บ้านวงศ์บุรี อำเภอเมืองแพร่ จังหวัดแพร่